กลยุทธ์ลงทุนเชิงรุก
โดย...แฟมิลี่โนฮาว
29 มิ.ย. 2555

โดย...แฟมิลี่โนฮาว
โนฮาว : สวัสดีครับ
ปูกะตอย : สวัสดีจ้า นี่เมื่อวานไปอ่านหนังสือที่ห้องสมุดมารวย ตลาดหลักทรัพย์ฯ มา พอดีเจอข้อมูลหนึ่ง น่าสนใจมาก คือเขาเขียนเอาไว้ว่า หากใครสามารถใช้กลยุทธ์การลงทุนแบบเชิงรุกได้อย่างมีประสิทธิภาพ จะทำให้ได้รับผลตอบแทนที่ดีมากๆ พอจะรู้เรื่องนี้มั้ย
โนฮาว : นึกว่าเรื่องอะไร คือยังงี้ ทาง TSI จัดทำข้อมูลเอาไว้ บอกว่ากลยุทธ์การบริหารกลุ่มหลักทรัพย์เชิงรุกเป็นแนวทางในการกำหนดกลยุทธ์ในการลงทุนด้วยการใช้วิธีการต่างๆ เพื่อค้นหาหุ้นที่มีราคาถูก แล้วซื้อ จากนั้นก็ขายเมื่อหุ้นมีราคาปรับตัวเพิ่มสูงขึ้น พูดง่ายๆ เป็นการวิเคราะห์หุ้นแล้วลงทุนเพื่อเอาชนะตลาดหุ้นให้ได้ ซึ่งรูปแบบการลงทุนอาจจะมาจากการคัดเลือกหลักทรัพย์ที่สามารถสร้างส่วนต่างของราคาตอบแทนการลงทุน และการจับจังหวะการลงทุน
ปูกะตอย : ถ้าทำสำเร็จ จะเป็นยังงัย
โนฮาว : ก็จะทำให้มีโอกาสได้รับอัตราผลตอบแทนส่วนเกินที่มากกว่าอัตราผลตอบแทนโดยเฉลี่ยของตลาดฯ แล้วก็สามารถสร้างกลุ่มหุ้นในการลงทุนได้อย่างหลากหลายและเหมาะสมกับระดับการยอมรับความเสี่ยงหรือระดับความทนต่อความเสี่ยงได้
ปูกะตอย : วิธีแบบนี้มีความเสี่ยงมั้ย
โนฮาว : มีสิ เพราะการลงทุนทุกอย่างมีความเสี่ยง ซึ่งกลยุทธ์แบบเชิงรุก ความเสี่ยงสูงมาก เพราะหากภาวะเศรษฐกิจ ภาวะอุตสาหกรรม หรือผลประกอบการของบริษัทไม่เป็นไปตามที่คาดเอาไว้ อาจจะส่งผลทำให้ขาดทุนมากกว่าตลาดโดยรวม เนื่องจากไม่มีการกระจายความเสี่ยงในหุ้นหลายๆ ตัว ที่สำคัญจะมีค่าใช้จ่ายในการลงทุนสูงมาก เพราะกลยุทธ์เชิงรุกต้องทำการซื้อๆ ขายๆ หลักทรัพย์ตามมูลค่าที่แท้จริงที่อาจเปลี่ยนแปลงไปตามภาวะเศรษฐกิจ ภาวะอุตสาหกรรม และผลประกอบการ ยิ่งไปกว่านั้น หากลงทุนในกองทุนรวมก็อาจมีค่าใช้จ่ายในการบริหารที่สูงกว่ากองทุนรวมดัชนี รวมทั้งการวิเคราะห์ความสามารถในการบริหารกลุ่มหลักทรัพย์ก็อาจยากกว่าด้วยเช่นกัน
ปูกะตอย : แล้วถ้าเราคิดจะใช้กลยุทธ์การลงทุนแบบเชิงรุก จะได้มั้ยอ่ะ
โนฮาว : ความจริงแล้วกลยุทธ์แบบนี้ เหมาะกับคนที่สามารถรับความเสี่ยงได้สูงถึงสูงมาก เพราะต้องการกำไรสูงๆ แล้วก็มีเวลาติดตามตลาดตลอดเวลา เพราะต้องซื้อๆ ขายๆ บ่อยๆ แล้วอย่าลืมต้องเป็นคนที่มีเงินลงทุนเยอะๆ 
ปูกะตอย : ว้า เราไม่มีคุณสมบัติที่ว่าสักข้อเลย 
โนฮาว : ถ้างั้นก็ลงทุนที่คิดว่ามีความเหมาะสมกับตัวเองให้มากที่สุด 
ปูกะตอย : ถูกต้องคร้าบ งั้นวันนี้ขอตัวก่อนนะ บ๊าย บาย